Վիլյամ Կարվալյու

**Վիլյամ Կարվալյու** (, ), պորտուգալացի պրոֆեսիոնալ ֆուտբոլիստ։ Ներկայումս հանդես է գալիս Ռեալ Բետիսի և Պորտուգալիայի ազգային հավաքականի կազմում։ Խաղում է հենակետային կիսապաշտպանի դիրքում։

## Ակումբային կարիերա
### Սպորտինգ Լիսաբոն
Կարվալյուն Սպորտինգ Լիսաբոնի ակադեմիայի սան է։ Իր պրոֆեսիոնալ դեբյուտը նշել է 2011 թվականի ապրիլի 3-ին՝ Վիտորիա Գիմարայնշի դեմ խաղում։ Դրանից հետո նա 6 ամսվա վարձավճարով միացավ Պորտուգալիայի երրորդ դիվիզիոնում հանդես եկող Ֆատիմային, որի կազմում անցկացրեց 13 հանդիպում և դարձավ 3 գոլի հեղինակ։

2012 թվականի հունվարին Կարվալյուն 1․5 տարվա վարձավճարով տեղափոխվեց Սերկլ Բրյուգե։ Իր դեբյուտը Բելգիայի առաջնությունում նշեց հունվարի 14-ին՝ փոխարինման մտնելով Վեստերլոյի դեմ խաղում և այս խաղում դառնալով գոլային փոխանցման հեղինակ։ Իր առաջին գոլը պրոֆեսիոնալ կարիերայում խփեց 2012 թվականի ապրիլի 7-ին՝ ԱՀ Լյովենի դեմ խաղում։ 2013 թվականի մայիսի 9-ին Կարվալյուն թիմի մեկնարկային կազմում խաղադաշտ դուրս եկավ Բելգիայի գավաթի եզրափակչի Գենկի դեմ խաղում, որտեղ սակայն Սերկլ Բրյուգեն պարտվեց 2-0 հաշվով։ Վարձավճարի ընթացքում պորտուգալացին անցկացրեց 52 հանդիպում՝ դառնալով 3 գոլի և 3 գոլային փոխանցման հեղինակ։

2013-14 մրցաշրջանում Կարվալյուն վերադարձավ Սպորտինգ։ Պորտուգալիայի առաջնությունում իր առաջին գոլը խփեց 2013 թվականի հոկտեմբերի 27-ին՝ Պորտուի դեմ խաղում։ 2014 թվականի օգոստոսի 16-ին նա հեռացվեց խաղադաշտից Ակադեմիկայի դեմ խաղում՝ ստանալով երկրորդ դեղին քարտը հանդիպման 67-րդ րոպեին։ Առաջին հանդիպումը եվրոպական առաջնություններում անցկացրեց սեպտեմբերի 7-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Մարիբորի դեմ խաղում և այս խաղում գոլային փոխանցում տալով Նանիին։ 2015 թվականի մայիսի 31-ին Կարվալյուն խաղադաշտ դուրս եկավ Պորտուգալիայի գավաթի եզրափակչի Բրագայի դեմ խաղում՝ օգնելով Սպորտինգին հաղթել հետխաղյա 11-մետրանոցների հարվածաշարում և նվաճել գավաթը։ 2014-15 մրցաշրջանում պորտուգալացին անցկացրեց 42 հանդիպում՝ դառնալով 1 գոլի և 5 գոլային փոխանցման հեղինակ։

Սպորտինգ Լիսաբոնի ավագի թևկապով իր առաջին հանդիպումը Կարվալյուն անցկացրեց 2015 թվականի հոկտեմբերի 31-ին՝ Էշտորիլ Պրայայի դեմ խաղում։ Նոյեմբերի 30-ին՝ Բելենենսիշի դեմ հանդիպման վերջին րոպեին պորտուգալացին խփեց հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2016 թվականի դեկտեմբերի 3-ին նա գոլի հեղինակ դարձավ Վիտորիա Սետուբալի դեմ խաղում։ Դեկտեմբերի 7-ին Կարվալյուն հեռացվեց խաղադաշտից Չեմպիոնների Լիգայի խմբային փուլի Լեգիա Վարշավայի դեմ խաղում՝ ստանալով երկրորդ դեղին քարտը հանդիպման 85-րդ րոպեին։ 2016-17 մրցաշրջանում նա անցկացրեց 43 հանդիպում՝ դառնալով 2 գոլի և 4 գոլային փոխանցման հեղինակ։

2017-18 մրցաշրջանում Կարվալյուն դարձավ Սպորտինգի հիմնական ավագը։ 2018 թվականի հունվարի 27-ին նա թիմի մեկնարկային կազմում խաղադաշտ դուրս եկավ և իրացրեց վերջին 11-մետրանոցը Պորտուգալիայի լիգայի գավաթի եզրափակչի Վիտորիա Սետուբալի դեմ խաղում՝ օգնելով իր թիմին հաղթել հետխաղյա 11-մետրանոցների հարվածաշարում և նվաճել գավաթը։ Փետրվարի 11-ին պորտուգալացին գոլ խփեց Ֆեյրենսեի դեմ խաղում։ Մայիսի 15-ին՝ Պորտուգալիայի առաջնությունում երրորդ տեղը գրավելուց հետո Կարվալյուն և նրա թիմակիցները հարձակման ենթարկվեցին և վնասվեցին ակումբի երկրպագուների կողմից։ Չնայած այս իրադարձություններին ֆուտբոլիստները համաձայնվեցին խաղալ հաջորդ շաբաթ նշանակված Պորտուգալիայի գավաթի եզրափակչում, որում սակայն Սպորտինգը պարտվեց Ավեշին 2-1 հաշվով։ Հարձակման պատճառով հունիսին Կարվալյուն մի շարք թիմակիցների հետ խզեց պայմանագիրը ակումբի հետ։ Սպորտինգ Լիսաբոնի կազմում նա անցկացրեց 193 հանդիպում՝ դառնալով 11 գոլի և 14 գոլային փոխանցման հեղինակ։

### Ռեալ Բետիս
2019 թվականի հուլիսի 18-ին Կարվալյուն 5 տարվա պայմանագիր կնքեց Ռեալ Բետիսի հետ։ Ակումբը նրա համար վճարեց 20 միլիոն եվրո։ Իր դեբյուտը Լա Լիգայում նշեց օգոստոսի 17-ին՝ թիմի մեկնարկային կազմում խաղադաշտ դուրս գալով Լևանտեի դեմ խաղում։

## Միջազգային կարիերա
Կարվալյուն իրավասու էր ներկայացնել Անգոլան և Պորտուգալիան միջազգային ասպարեզում, և հանդես է եկել Պորտուգալիայի բոլոր տարիքային երիտասարդական հավաքականներում։ Երբ նա հանդես էր գալիս Պորտուգալիայի Մ20 հավաքականի կազմում, Անգոլայի ֆուտբոլի ֆեդերացիան փորձեց հրավիրել նրան հավաքական, սակայն Կարվալյուն մերժեց առաջարկը։ 2015 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 5 հանդիպում, իսկ Պորտուգալիան հասավ մրցաշարի եզրափակիչ, որտեղ հետխաղյա 11-մետրանոցների հարվածաշարում պարտվեց Շվեդիային։ Կարվալյուն ընդգրկվեց առաջնության խորհրդանշական հավաքականում և ճանաչվեց մրցաշարի լավագույն ֆուտբոլիստ։

Պորտուգալիայի ազգային հավաքական Կարվալյուն առաջին անգամ հրավիրվեց 2013 թվականի նոյեմբերին՝ Շվեդիայի դեմ խաղերի համար։ Իր դեբյուտը ազգային հավաքականում նշեց նոյեմբերի 19-ին՝ Շվեդիայի դեմ խաղում։ 2014 թվականին Կարվալյուն մասնակցեց աշխարհի առաջնությանը՝ անցկացնելով 2 հանդիպում, իսկ Պորտուգալիան դուրս մնաց խմբային փուլից։ 2016 թվականին Կարվալյուն Պորտուգալիայի ազգային հավաքականի հետ հաղթեց Եվրոպայի առաջնությունը՝ մասնակցելով 5 խաղի։ Նա թիմի մեկնարկային կազմում խաղադաշտ դուրս եկավ նաև առաջնության եզրափակչում, որտեղ Պորտուգալիան հաղթեց Ֆրանսիային ավելացված ժամանակում։

Պորտուգալիայի ազգային հավաքականի կազմում իր առաջին գոլը Կարվալյուն խփեց 2016 թվականի նոյեմբերի 13-ին՝ Լատվիայի դեմ խաղում։ 2017 թվականին նա մասնակցեց Կոնֆեդերացիաների գավաթին՝ այստեղ անցկացնելով 3 հանդիպում։ Պորտուգալիան զբաղեցրեց 3-րդ հորիզոնականը առաջնությունում՝ 3-րդ տեղի համար խաղի լրացուցիչ ժամանակում հաղթելով Մեքսիկային։ Օգոստոսի 31-ին Կարվալյուն գոլի և գոլային փոխանցման հեղինակ դարձավ Ֆարերյան կղզիների դեմ խաղում։

2018 թվականի մայիսին Կարվալյուն Ֆերնանդու Սանտուշի կողմից ընդգրկվեց Պորտուգալիայի՝ աշխարհի առաջնության համար վերջնական կազմում։ Առաջնությունում նա անցկացրեց 4 հանդիպում, իսկ Պորտուգալիան դուրս մնաց 1/8 եզրափակչում՝ 2-1 հաշվով պարտվելով Ուրուգվային։ 2019 թվականի հունիսին Կարվալյուն մասնակցեց ՈՒԵՖԱ Ազգերի Լիգայի եզրափակիչ փուլին՝ օգնելով Պորտուգալիային եզրափակչում 1-0 հաշվով հաղթելՆիդերլանդներին և նվաճել գավաթը։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 29-ի դրությամբ*

### Միջազգային վիճակագրություն
*2019 թվականի օգոստոսի 29-ի դրությամբ*

### Միջազգային գոլեր

## Նվաճումներ
### Ակումբային
**Սպորտինգ Լիսաբոն**

* Պորտուգալիայի գավաթ․ 2014–15
* Պորտուգալիայի լիգայի գավաթ․ 2017–18

### Միջազգային
**Պորտուգալիա Մ21**

* ՈՒԵՖԱ Եվրոպայի Մ21 առաջնություն․ երկրորդ տեղ․ 2015

**Պորտուգալիա**

* ՈՒԵՖԱ Եվրոպայի առաջնություն․ 2016
* ՖԻՖԱ Կոնֆեդերացիաների գավաթ․ երրորդ տեղ․ 2017
*ՈՒԵՖԱ Ազգերի Լիգա. 2018–19

### Անհատական
* Պորտուգալիայի առաջնության ամսվա լավագույն ֆուտբոլիստ․ հոկտեմբեր/նոյեմբեր 2013, դեկտեմբեր 2013, մարտ 2014
* Պորտուգալիայի առաջնության ամսվա լավագույն երիտասարդ ֆուտբոլիստ․ օգոստոս/սեպտեմբեր 2013, հոկտեմբեր/նոյեմբեր 2013, մարտ 2014, ապրիլ 2014
* Պորտուգալիայի տարվա հայտնություն․ 2013–14
* ՈՒԵՖԱ Եվրոպայի Մ21 առաջնության լավագույն խաղացող․ 2015
* ՈՒԵՖԱ Եվրոպայի Մ21 առաջնության խորհրդանշական հավաքական․ 2015

## Ծանոթագրություններ

## Արտաքին հղումներ
* Կարվալյուի պաշտոնական Ֆեյսբուքի էջը
* Կարվալյուի պաշտոնական Տվիտերի էջը
* Կարվալյուի պաշտոնական Ինստագրամի էջը
* Կարվալյուն transfermarkt-ում
* Կարվալյուն soccerbase.com-ում
* Կարվալյուն WhoScored.com կայքում
* Կարվալյուն Ռեալ Բետիսի պաշտոնական կայքում
* Կարվալյուն ՈՒԵՖԱ-ի պաշտոնական կայքում
* Կարվալյուն ՖԻՖԱ-ի պաշտոնական կայքում 
* Կարվալյուն Պորտուգալիայի ֆուտբոլի ֆեդերացիայի կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Լա Լիգայի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պորտուգալացի ֆուտբոլիստներ
Կատեգորիա:Պորտուգալիայի հավաքականի ֆուտբոլիստներ
Կատեգորիա:Ռեալ Բետիսի ֆուտբոլիստներ
Կատեգորիա:Սերկլ Բրյուգեի ֆուտբոլիստներ
Կատեգորիա:Սպորտինգ Լիսաբոնի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆատիմայի ֆուտբոլիստներ